Нилъеда бихьулеб буго МахIмудица кучIдул гьаризе цIакъ гIолохъанаб мехалдаго байбихьи, гьел халкъалда гьоркьор тIиритIи, гьесул цIар шагIир хIисабалда цудунго гIадамазда рагIи. Гьединлъидалин батI-батIиял гIалимзабаз гьев цIализе ГIашилтIаса КъурбангIалицаги, ЦIатIанихъа ГIабдулкъадирицаги жидехъаго ахIаравги. МахIмуд цIалана батIи-батIиял мадрасазда, гьениб лъай-хъвай ккана машгьурав шагIир Тажудин ЧIанкIалгун. Гьелъ квербакъи гьабуна МахIмудил шигIрияб гьунар цебетIезе. МахIмудида гъваридго лъалеб букIун буго гIараб мацI , гьеб мацIалда хъвараб Бакъбаккул улкабазул адабият. Гьеб лъай гъварилъана. Темир- Хан-Шура МухIамад-Мирза Мавраевасул басмаханаялда тIахьал рахъизе байбихьун буго. ШигIруялъе гьунар цебетIеялъе, гьеб кутаклъизабиялъе бишунго кIудияб къуватлъун МахIмудие ккана гIолохъанлъудаго Бекьилъа Муихъа ккараб рокьи.